**Ministru kabineta rīkojuma projekta “Grozījumi Finanšu sektora attīstības plānā 2017.–2019.gadam” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta rīkojuma projekta mērķis ir veikt nepieciešamos grozījumus Finanšu sektora attīstības plānā 2017.-2019.gadam (turpmāk – plāns). Nepieciešamie grozījumi tiek veikti, konstatējot uzdevumus, kuri ir izpildīti, kā arī tos, kuriem nepieciešams pagarināt izpildes termiņu, kā arī identificējot jaunus uzdevumus, kurus nepieciešams iekļaut plānā. Ministru kabineta rīkojuma projekts stāsies spēkā pēc tā apstiprināšanas Ministru kabinetā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2017.gada 21.marta rīkojuma Nr.126 “Par Finanšu sektora attīstības plānu 2017.–2019.gadam” 2.punkts, kas nosaka finanšu ministra izveidotajai darba grupai izvērtēt plāna ieviešanas gaitu un plānā ietverto uzdevumu īstenošanas ietekmi, kā arī finanšu ministram līdz 2017.gada 31.decembrim un 2018.gada 31.decembrim iesniegt Ministru kabinetā priekšlikumus par turpmāko plāna uzdevumu īstenošanu.Finanšu sektora attīstības plāna 2017.-2019.gadam horizontālā prioritāte ir finanšu sektora noziedzīgi iegūtu līdzekļu legalizācijas un terorisma finansēšanas (turpmāk – NILLTF) novēršanas atbilstības un valsts reputācijas paaugstināšana. Plāns paredz, ka Latvijas finanšu sektora paaugstinātā NILLTF riska ekspozīcija rada draudus valsts reputācijai un Latvijas finanšu sektora stabilai ilgtermiņa attīstībai, tādējādi plānā ietvertie pasākumi tiek plānoti un ieviesti ar nosacījumu, ka tie nepalielina NILLTF riska līmeni, bet vērsti uz tā kontrolētu plānveidīgu pazeminājumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Ar Ministru kabineta 2017.gada 21.marta rīkojumu Nr.126 ir apstiprināts plāns. Rīkojuma 2.punkts nosaka Finanšu ministra izveidotajai darba grupai izvērtēt plāna ieviešanas gaitu un plānā ietverto uzdevumu īstenošanas ietekmi, kā arī Finanšu ministram līdz 2017.gada 31.decembrim un 2018.gada 31.decembrim iesniegt Ministru kabinetā priekšlikumus par turpmāko plāna uzdevumu īstenošanu.
2. Finanšu ministrija ir sagatavojusi informatīvo ziņojumu “Par Finanšu sektora attīstības plāna 2017.-2019.gadam izpildi” (turpmāk – informatīvais ziņojums) un ir nepieciešams veikt šādus grozījumus Finanšu sektora attīstības plānā 2017.–2019.gadam:
3. Papildināt plānā lietotos saīsinājumus ar saīsinājumu “ATD – VSIA Autotransporta direkcija”, ņemot vērā, ka 2.sadaļas “Plāna paredzētie uzdevumi un pasākumi” 1.rīcības virziena “Horizontālie rīcības virzieni” 1.1.apakšpunkta “Digitalizācija un inovācija” 1.1.1.uzdevuma līdzatbildīgās institūcijas tiek papildinātas ar Autotransporta direkciju.
4. Aizstāt plānā lietotajos saīsinājumos saīsinājumu “LKA Latvijas komercbanku asociācija” ar “FNA Latvijas Finanšu nozares asociācija”, kā arī aizstāt visā plānā saīsinājumu “LKA” ar saīsinājumu “FNA”, vārdus “Latvijas komercbanku asociācija” ar vārdiem “Latvijas Finanšu nozares asociācija”. Saistībā ar to, ka 2018.gada 12.jūlijā Latvijas Komercbanku asociācijas biedru sapulce apstiprināja nosaukuma maiņu no “Latvijas Komercbanku asociācija” uz “Latvijas Finanšu nozares asociācija”.
5. Svītrot 1.sadaļas “Esošās situācijas raksturojums” 1.1.nodaļā “Plāna mērķis un rīcības virzieni” norādi uz Latviju kā reģionālo finanšu pakalpojumu centru. Notikušās pārmaiņas finanšu sektorā, kā arī saņemtais *Moneyval* novērtējums neatbalsta šādas norādes aktualitāti un nepieciešamību, kā arī šobrīd līdz pārmaiņu procesa noslēgumam un Latvijas starptautiskās reputācijas nostiprināšanai šāda atsauce veicina Latvijas starptautiskās reputācijas tālāku pasliktināšanos, jo var radīt maldīgu priekšstatu, ka Latvija turpina neapzināties paaugstinātos riskus un neveic to atbilstošu vadību.
6. Papildināt 2.sadaļas “Plāna paredzētie uzdevumi un pasākumi” 1.rīcības virziena “Horizontālie rīcības virzieni” 1.1.apakšpunkta “Digitalizācija un inovācija” 1.1.1.uzdevuma līdzatbildīgās institūcijas ar Autotransporta direkciju, Ceļu satiksmes drošības direkciju. Saskaņā ar Ministru kabineta 2017.gada 4.aprīļa sēdes prot. Nr.18 43.§ Autotransporta direkcijai uzdots izstrādāt valsts noteikto braukšanas maksas atvieglojumu saņēmēju informācijas sistēmu (turpmāk – BMA IS) un Vides aizsardzības un reģionālas attīstības ministrijai izvērtēt iespējamus risinājumus Valsts reģionālās attīstības aģentūras sistēmas integrācijai ar BMA IS.
7. Grozīt 2.sadaļas “Plāna paredzētie uzdevumi un pasākumi” 1.rīcības virziena “Horizontālie rīcības virzieni” 1.2.apakšpunkta “Finanšu sektora NILLTFN atbilstības un valsts reputācijas paaugstināšana” 1.2.2.uzdevuma izpildes termiņu no 2017.gada 31.decembra uz 2019.gada 30.jūniju. Īstenojot plāna 1.2.2.apakšpunktā ietverto uzdevumu un, lai stiprinātu Latvijas tiesību aizsardzības, tiesu sistēmas un citu kompetento institūciju kapacitāti noziedzīgi iegūtu līdzekļu legalizācijas risku mazināšanai, Eiropas Komisijas Strukturālo reformu atbalsta programmas (Structural Reforms Support Programme) ietvaros Finanšu ministrijas, Valsts administrācijas skolas un Tiesu administrācijas sadarbībā no 2017.gada maija līdz 2019.gada vidum tiek īstenotas noziedzīgi iegūtu līdzekļu legalizēšanas novēršanas mācības.
8. Svītrot 2.sadaļas “Plāna paredzētie uzdevumi un pasākumi” 1.rīcības virziena “Horizontālie rīcības virzieni” 1.2.apakšpunkta “Finanšu sektora NILLTFN atbilstības un valsts reputācijas paaugstināšana” 1.2.6.uzdevuma darbības rezultātā un rezultatīvajā rādītājā vārdus “Līdz 2019.gada 31.decembrim nodibināta sadarbība ar vienu banku, kas sniedz korespondentbankas pakalpojumus ASV dolāros.” Tādā veidā tiek nevis ierobežots, bet gan paplašināts tvērums, saglabājot pie darbības rezultāta, rezultatīvā rādītāja “Atjaunota un uzturēta finanšu sektora reputācija, kas nodrošina sadarbības atjaunošanu ar korespondējošām bankām.”
9. Grozīt 2.sadaļas “Plāna paredzētie uzdevumi un pasākumi” 2.rīcības virziena “Finanšu sektora nozaru rīcības virzieni” 2.1.apakšpunktu “Banku nozare” 2.1.1.6.uzdevuma izpildes termiņu no 2018.gada 31.decembra uz 2019.gada 30.jūniju. Pēc Latvijas Finanšu nozares asociācijas ieteikuma ir nepieciešams pagarināt termiņu, lai izveidotu kopīgu Finanšu sektora ombudu.
10. Svītrot 2.sadaļas “Plāna paredzētie uzdevumi un pasākumi” 2.rīcības virziena “Finanšu sektora nozaru rīcības virzieni” 2.1.apakšpunkta “Banku nozare” 2.1.2.2.uzdevumu. Tiek piemēroti ES risku pārvaldīšanas un atbilstības principi, starptautiskā finanšu pakalpojumu tālākā attīstība notiek vienoti visām ES dalībvalstīm.
11. Grozīt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.1.apakšpunkta “Palielināt uzņēmumu skaitu, kas izmanto kapitāla instrumentus finansējuma piesaistei” 3.1.1.uzdevuma izpildes termiņu no 2018.gada 31.decembra uz 2019.gada 15.decembri, atbilstoši 2018.gada 4.decembra Ministru kabineta prot. Nr.58 35.§ 2.2.punktam.
12. Grozīt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.1.apakšpunkta “Palielināt uzņēmumu skaitu, kas izmanto kapitāla instrumentus finansējuma piesaistei” 3.1.2.uzdevuma izpildes termiņu no 2018.gada 31.decembra uz 2019.gada 31.decembri, ņemot vērā, ka joprojām notiek darbs pie šī jautājuma Strukturālo reformu atbalsta dienesta projekta ietvaros, kā arī Regula (ES) 2017/1129 par prospektu, kurš jāpublicē, publiski piedāvājot vērtspapīrus vai atļaujot to tirdzniecību regulētā tirgū, un ar ko atceļ Direktīvu 2003/71/EK (Dokuments attiecas uz EEZ) ir piemērojama no 2019.gada 21.jūnija, kā rezultātā nepieciešamie likumprojekti šobrīd ir izstrādes un saskaņošanas stadijā.
13. Papildināt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.2.apakšpunkta “Attīstīt kapitāla instrumentus finansējuma piesaistes un ieguldījumu iespēju paplašināšanai” 3.2.1.uzdevuma līdzatbildīgās institūcijas ar Latvijas Riska kapitāla asociāciju, lai plāna izpildes ietvaros pilnvērtīgi tiktu nodrošināta visu ieinteresēto pušu pārstāvniecība.
14. Grozīt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.2.apakšpunkta “Attīstīt kapitāla instrumentus finansējuma piesaistes un ieguldījumu iespēju paplašināšanai” 3.2.3.uzdevuma izpildes termiņu no 2018.gada 31.decembra uz 2019.gada 31.decembri, ņemot vērā, ka Eiropas Komisijas Strukturālo reformu atbalsta programma šajā jautājumā ir paredzēta līdz 2019.gada jūnijam, kad tiks iesniegts detalizēts pētījums par jomu un priekšlikumi uzlabojumu veikšanai.
15. Grozīt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.2.apakšpunkta “Attīstīt kapitāla instrumentus finansējuma piesaistes un ieguldījumu iespēju paplašināšanai” 3.2.4.uzdevuma izpildes termiņu no 2018.gada 31.decembra uz 2019.gada 31.decembri. 2018.gada 20.septembrī Valsts sekretāru sanāksmē ir izsludināti Ministru kabineta 2010.gada 26.oktobra noteikumi Nr.997 „Noteikumi par garantijām komersantu un atbilstošu lauksaimniecības pakalpojumu kooperatīvo sabiedrību konkurētspējas uzlabošanai” (VSS-978) atbalstāmo darbību paplašināšanu attiecībā uz kapitālsabiedrību kapitāla daļu iegādi un pašlaik notiek šo noteikumu saskaņošanas process.
16. Grozīt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.3.apakšpunkta “Palielināt institucionālo un privāto investoru aktivitāti vietējā kapitāla tirgū” 3.3.3.uzdevuma izpildes termiņu no 2017.gada 31.decembra uz 2019.gada 31.decembri. Atbilstoši 2018.gada 25.janvāra Ministru prezidenta rezolūcijai Nr. 18/TA‑348/822 (2017) Ekonomikas ministrijas Valsts kancelejā iesniegtais informatīvais ziņojums “Par priekšlikumiem grozījumiem Valsts fondēto pensiju likumā” (iesniegts ar Ekonomikas ministrijas 2018.gada 23.janvāra vēstuli Nr. 2.13.34-1/2018/266) tika atkārtoti saskaņots, taču ņemot vērā saņemtos konceptuālos iebildumus, Ekonomikas ministrija atkāroti lūdza pagarināt informatīvā ziņojuma saskaņošanas un iesniegšanas termiņu Ministru kabinetā līdz 2018.gada 1.novembrim. Ņemot vērā atšķirīgās pozīcijas par Ekonomikas ministrijas virzītajiem priekšlikumiem, informatīvais ziņojums sagatavots virzīšanai uz Ministra kabineta komiteju.
17. Grozīt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.3.apakšpunkta “Palielināt institucionālo un privāto investoru aktivitāti vietējā kapitāla tirgū” 3.3.4.uzdevuma izpildes termiņu no 2018.gada 31.decembra uz 2019.gada 31.decembri, jo vēl notiek jautājuma izpēte nepieciešamo priekšlikumu sagatavošanai.
18. Grozīt 2.sadaļas “Plāna paredzētie uzdevumi un pasākumi” 3.rīcības virziena “Kapitāla tirgus” 3.3.apakšpunkta “Palielināt institucionālo un privāto investoru aktivitāti vietējā kapitāla tirgū” 3.3.5.uzdevuma izpildes termiņu no 2018.gada 31.decembra uz 2019.gada 31.decembri. Šobrīd ir iesniegts pieprasījums Komisijas Strukturālo reformu atbalsta programmai par mazākuma akcionāru tiesību aizsardzības pilnveidošanu. Informācija par to, vai projekts tiks apstiprināts būs zināms tikai 2019.gada sākumā.
19. Papildināt 2.sadaļas “Plāna paredzētie uzdevumi un pasākumi” 4.rīcības virziena “Alternatīvo finanšu pakalpojumu nozare” 4.11.uzdevuma līdzatbildīgās institūcijas ar Krājaizdevu Apvienību, Latvijas Kooperatīvo krājaizdevu sabiedrību savienību, lai plāna izpildes ietvaros pilnvērtīgi tiktu nodrošināta visu ieinteresēto pušu pārstāvniecība.
20. Grozīt 2.sadaļas “Plāna paredzētie uzdevumi un pasākumi” 4.rīcības virziena “Alternatīvo finanšu pakalpojumu nozare” 4.13.uzdevuma atbildīgo institūciju, kā atbildīgo nosakot Ekonomikas ministriju, un līdzatbildīgo institūcija – Finanšu ministriju, izpildes termiņu nosakot no 2018.gada 30.jūnija uz 2019.gada 1.septembri. Ekonomikas ministrijas informatīvais ziņojums “Par Baltijas Inovāciju fondu investīcijām un Baltijas Inovācijas fonda 2 izveidi” ir saskaņošanas procesā ar iesaistītajām institūcijām.
21. Papildināt 2.sadaļas “Plāna paredzētie uzdevumi un pasākumi” 4.rīcības virzienu “Alternatīvo finanšu pakalpojumu nozare” ar 4.14.uzdevumu – Noslēgt vienošanos ar Eiropas Investīciju fondu un Lietuvas un Igaunijas atbildīgajām institūcijām par Baltijas Inovāciju fonda II izveidi. Kā rezultātā, radīsies papildu finansējuma avota nodrošinājums Latvijas uzņēmumiem un potenciāli augsta ienesīguma līmeņa investīciju iespējas Latvijas pensiju fondiem. Kā atbildīgā institūcija tiek noteikta Ekonomikas ministrija, līdzatbildīgās institūcijas Finanšu ministrija, Attīstības finanšu institūcija Altum, Latvijas Riska kapitāla asociācija, plānotais izpildes termiņš 2019.gada 31.decembris.
22. Papildināt 2.sadaļas “Plāna paredzētie uzdevumi un pasākumi” 4.rīcības virzienu “Alternatīvo finanšu pakalpojumu nozare” ar 4.15.uzdevumu – Veicināt Latvijas Riska kapitāla industrijas attīstību, saskaņā ar Eiropas Parlamenta un Padomes Direktīvu 2011/61/ES samazinot uzraudzības slogu un ar to saistītos maksājumus uzraugam Latvijā (Finanšu un kapitāla tirgus komisijai) reģistrētajiem riska kapitāla fondiem, lai veicinātu Baltijas reģionā strādājošo riska kapitāla fondu reģistrāciju Latvijā un nodrošinātu to konkurētspēju. Kā atbildīgā institūcija tiek noteikta Finanšu ministrija, līdzatbildīgās institūcijas – Ekonomikas ministrija, Attīstības finanšu institūcija Altum, Latvijas Riska kapitāla asociācija, plānotais izpildes termiņš - 2019.gada 1.marts.
23. Grozīt 2.sadaļas “Plāna paredzētie uzdevumi un pasākumi” 5.rīcības virziena “Apdrošināšanas sektors” 5.3.apakšpunkta “Piedāvājuma paplašināšana pilnīgākai apdrošināšanas vajadzību apmierināšanai” 5.3.2.uzdevuma izpildes termiņu no 2018.gada 31.decembra uz 2019.gada 30.jūniju. 2017.gada 30.maijā spēkā stājušies Ministru Kabineta noteikumi Nr.290 “Vidēja un ilgtermiņa eksporta kredīta garantiju izsniegšanas noteikumi saimnieciskās darbības veicējiem”. Programmas īstenošana uzsākta 2017.gada III ceturksnī un Attīstības finanšu institūcijā Altum notiek iekšējo normatīvo aktu izstrāde.
 |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Tieslietu ministrija, Ekonomikas ministrija, Finanšu un kapitāla tirgus komisija, Latvijas Finanšu nozares asociācija, Pārresoru koordinācijas centrs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Finanšu un kapitāla tirgus dalībnieki, t.sk. birža Nasdaq Riga, riska kapitāla jomas komercsabiedrības, apdrošināšanas sabiedrības, kredītiestādes un citi finanšu pakalpojumu sniedzēji un patērētāji, kā arī nozari pārstāvošās nevalstiskās organizācijas. |
| 2. | Tiesiskā regulējuma ietekme uz tautsaimniecību un administratīvo slogu | Rīkojuma projekts administratīvo slogu nemaina.Projekts pilnveido finanšu sektora regulējumu t.sk. kapitāla tirgus, riska kapitāla un apdrošināšanas sektoros, tādējādi paaugstinot tautsaimniecības konkurētspēju. |
| 3. | Administratīvo izmaksu monetārs novērtējums | Rīkojuma projekts nerada ietekmi uz administratīvajām izmaksām. |
| 4. | Atbilstības izmaksu monetārs novērtējums | Rīkojuma projekts nerada ietekmi uz atbilstības izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par plānā paredzētajiem grozījumiem tiks ievietota vietnē www.likumi.lv pēc plāna grozījumu apstiprināšanas. |
| 2. | Sabiedrības līdzdalība projekta izstrādē | Informācija par rīkojuma projektu iesniegta Latvijas Finanšu nozares asociācijai, Latvijas Apdrošinātāju asociācijai, biržai Nasdaq Riga, Latvijas Līzinga devēju asociācijai, biedrībai “Krājaizdevu Apvienība”, Latvijas kooperatīvo krājaizdevu sabiedrību savienībai, Latvijas Profesionālo apdrošināšanas brokeru asociācijai, Latvijas Tirdzniecības un rūpniecības kamerai, Latvijas Riska kapitāla asociācijai, Latvijas kolektīvās finansēšanas asociācijai, Latvijas Maksājumu un elektroniskās naudas asociācijai, Latvijas Alternatīvo finanšu pakalpojumu asociācijai, kuriem tika dota iespēja sniegt viedokli par plānā paredzēto pasākumu izpildi un sniegt priekšlikumus plāna papildināšanai ar jauniem pasākumiem, kuru termiņš nepārsniedz plāna spēkā esamības termiņu, proti, 2019.gada 31.decembri. |
| 3. | Sabiedrības līdzdalības rezultāti | Par rīkojuma projektu notikusi viedokļu apmaiņa ar nevalstiskā sektora ekspertiem. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija, Tieslietu ministrija, Ekonomikas ministrija, Vides aizsardzības un reģionālās attīstības ministrija, Satiksmes ministrija, Iekšlietu ministrija, Labklājības ministrija, Veselības ministrija, Ārlietu ministrija, Izglītības un zinātnes ministrija, Pārresoru koordinācijas centrs, Latvijas Banka, Finanšu un kapitāla tirgus komisija, Attīstības finanšu institūcija Altum, Kontroles dienests, Ģenerālprokuratūra, Valsts policija, Valsts ieņēmumu dienests, Korupcijas novēršanas un apkarošanas birojs, Drošības policija, Uzņēmumu reģistrs, Patērētāju tiesību aizsardzības centrs, Ceļu satiksmes drošības direkcija, Autotransporta direkcija, Valsts tehniskās uzraudzības aģentūra, birža Nasdaq Riga, Latvijas Finanšu nozares asociācija, Latvijas Apdrošinātāju asociācija, Latvijas Profesionālo apdrošināšanas brokeru asociācija, Latvijas Apdrošināšanas brokeru asociācija, Latvijas Transportlīdzekļu apdrošinātāju birojs, Latvijas Alternatīvo finanšu pakalpojumu asociācija, Latvijas Maksājumu un elektroniskās naudas asociācija, Latvijas Riska kapitāla asociācija, Latvijas Tirdzniecības un rūpniecības kamera, biedrība “Krājaizdevu Apvienība”, Latvijas kooperatīvo krājaizdevu sabiedrību savienība. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projekta izpilde nemainīs pārvaldes funkcijas un institucionālo struktūru.Jaunas institūcijas veidotas netiks, kā arī esošās institūcijas netiks likvidētas vai reorganizētas.Rīkojuma projekts tiks realizēts esošo cilvēkresursu ietvaros. |

|  |  |  |
| --- | --- | --- |
| 3. | Cita informācija | Nav. |

Finanšu ministrs J.Reirs

Zvirgzdiņa, 67095601

Baiba.Zvirgzdina@fm.gov.lv